钦定古今图书集成/理学汇编/学行典/第195卷 > 吴茂
## 钦定古今图书集成/理学汇编/学行典/第195卷 > 吴茂

按《阳城县志吴孝子传》：“孝子天性孝弟。父讳英，景泰
六年卒于家。茂甫七岁，母李氏，成化十有五年亦故。
茂水浆不入口者三日，哀毁过礼，顿绝方甦。既葬，始
蔬食水饮，冢上自造草舍一闲，仅可容寐，庐居泣血。
茂祖名鹏，年几八十，子名道童，年方十馀岁。乡人悯其祖老子幼，恐庐墓成疾，拆其庐彊扶以归。茂复筑”
室墓侧，独处食虀，断其盐醋，形容憔悴。乡人见其不
食滋味，又恐久而成疾，约数十辈踵茔恳劝再四，坚
执不从。由是乡人感其孝，无闲远迩，供蔬果煤炭。其
地土厚水深，每日数里外汲水，乡人往往送水煮粥。
孝子心不自安，乃去墓北百步许，掘地得泉，水涌盈
尺，足具一日饮食之用，人以为孝能感神。墓在幽僻
山岭之闲，非周行通衢。过客闻其孝，不惮跋涉，多往
顾焉，兼馈干菜干菹，用不能尽，人以为孝能感人。母
性嗜西瓜，茂于冢边，种瓜蔓延冢上，二蒂并生，状如
两岐之麦，人以为孝，能感草木。三年不入城市，不与
物接。辛丑十一月二十三日服阕，乡里数百人，迎孝
子归第，时成化十七年也。